Yhdysvaltojen boikotointi 2025

Vuonna 2025 Yhdysvallat joutui merkittävien boikottien kohteeksi eteenkin Kanadassa ja Euroopassa vastatoimena Donald Trumpin politiikalle. Erityisen näkyviä boikotteja on nähty Kanadassa ja Tanskassa, joiden alueellista koskemattomuutta Trump on uhannut sanomisillaan.
Tausta.
Trump ilmoitti 2. huhtikuuta 2025 asettavansa useille maille korkeita tuontitulleja, jotka olisivat vähintään 10 %. Joillekin talousalueille, kuten Kanada ja Euroopan unioni, määrättiin 25 % tullit väitetysti kostotoimena epärehdistä kilpailutilanteesta. Myöhemmin Yhdysvallat ilmoitti siirtävänsä tullien käyttöönottoa kolmella kuukaudella ja laski monien maiden tullien tason 10 %. Poikkeuksena tähän oli Kiina, jolle Trump määräsi 125 % tullit. Vastavetona tuontitulleille mm. Euroopan unioni määräsi Yhdysvaltoja vastaan omat tuontitullinsa.
Boikottien ilmeneminen alueittain.
Kanada.
Trumpin helmikuussa 2025 uhkaamat tuontitullit ja Kanadan liittäminen osaksi Yhdysvaltoja aiheuttivat närää Kanadassa, minkä johdosta yhdysvaltalaisten tuotteiden boikotti alkoi. 
Kanadalaisista kuluttajista 71 % on kertonut aikovansa vähentää yhdysvaltalaisten tuotteiden ostamista. Kanadalaisten kuluttajien alkaessa vaatia myös kotimaisia tuotteita käyttöön on otettu mm. Maple Scan -niminen sovellus, josta kuluttajat voivat tuotteita kuvaamalla saada tietoa siitä, onko kyseinen tuote tuotettu Kanadassa ja kuka tuotteen valmistajan omistaa. Osa monikansallisista tuotemerkeistä on myös alkanut kertoa pakkauksessaan tuotteen alkuperästä tarkemmin: esim. Kanadassa myytävät Lay's-sipsit on tehty kanadalaisista perunoista ja valmistaja on boikottien alettua lisännyt merkinnän tästä pusseihinsa.
Kanadalaisten kasvanutta kiinnostusta kotimaista tuotantoa kohtaan kutsutaan Buy Canadian -liikkeeksi.
Kanada on Meksikon jälkeen Yhdysvaltain toiseksi suurin ruuan ostaja. Heinäkuussa 2025 kerrottiin, että yhdysvaltalaisten tuotteiden boikotointi on kestänyt yllättävän hyvin ja että noin 40 % kanadalaisista pienyrityksistä on kasvattanut myyntiään kotimaisten tuotteiden kohdalla. Boikotin jatkuvuuden syyksi on arveltu mm. sitä, että Trump on näkyvä hahmo uutisissa, mikä pitää boikotin kanadalaisten mielessä. 
Intia.
Trumpin elokuussa 2025 määräämät 50 % tuontitullit Intialle aiheuttivat maassa ärtymystä, minkä vuoksi maassa on boikotoitu yhdysvaltalaisia tuotteita. Myös kiinnostus paikallisiin tuotteisiin on kasvanut Intiassa. Liikemies Manish Chowdhary on myös tuonut esille, että intialaisilla tuotteilla on nyt mahdollisuus nostaa profiiliaan kansainvälisillä markkinoilla.
Euroopan unioni.
Ranskan presidentti Emmanuel Macron on kannustanut eurooppalaisia yrityksiä keskeyttämään investoinnit Yhdysvaltoihin kunnes sovinto kauppasotaan on saatu.
Suomessa yhdysvaltalaisten tuotteiden boikottia varten on perustettu sosiaalisen median ryhmiä, joissa jaetaan tietoa erilaisten tuotteiden alkuperästä. Lisäksi on käyty keskustelua myös siitä, että pitäisikö yhdysvaltalaisia palveluita boikotoida ja miten se onnistuisi.
Tanska.
Yhdysvaltalaisten tuotteiden boikotointi Tanskassa selittyy erityisesti sillä, että Trump on uhannut ottavansa Grönlannin haltuunsa. Tanskan suurin kauppaketju Salling-yhtymä alkoi lisätä hintalappuihinsa mustan tähden sen merkiksi, että tuote oli on valmistettu Euroopassa. Sallingin mukaan kyse ei niinkään ole yhdysvaltalaisten tuotteiden boikotoimisesta, vaan kuluttajien halusta suosia eurooppalaisia tuotteita. 
Boikottien ilmeneminen toimialoittain.
Matkailu.
Yhdysvaltain matkailualan järjestö arvioi, että vain 10 % pudotus pelkästään kanadalaisten turistien tekemisissä matkoissa Yhdysvaltoihin johtaisi 2,1 miljardin dollarin ja 14 000 työpaikan menetyksiin Yhdysvalloissa.
Ilmapiirin kiristyminen on näkynyt myös siinä, että useat maat (mm. Kanada, Saksa, Suomi, Tanska, Yhdistynyt kuningaskunta ja Portugali) ovat varoittaneet kansalaisiaan Yhdysvaltoihin matkustamisesta.
Autoteollisuus.
Erityisesti Tesla on joutunut boikottien ja vandalismin kohteeksi. Tammikuussa 2025 uusien Tesla-autojen rekisteröinti väheni Euroopassa noin puolella verrattuna vuodentakaiseen. Teslan suosio on jatkanut laskuaan ja ensimmäiseen vuosineljännekseen mennessä Euroopan suosituimmaksi sähköautovalmistajaksi oli noussut Volkswagen.